Újabb nyertes pályázati megvalósulás

A Népi játszóház és alkotóműhely 2014. óta működik iskolánkban, mint délutáni szakkör, melynek legfőbb célja, hogy a gyermekek játszva, alkotva ismerkedhessenek meg a magyar néphagyományokkal, az évkör jeles napjaival, a népszokásokkal, természetes anyagokkal, felhasználhatóságukkal, valamint a népi mesterségekkel. Növendékeink közül többen komoly sikereket értek el különböző honismereti versenyeken, alkotói pályázatokon is. A Csóri Sándor Alaphoz benyújtott pályázatunk sikerességének köszönhetően a CSSP-TÁRGYALKOTO-SZ-2021-0100 pályázati keretből számtalan program, alkotás valósulhatott meg. Az immáron 9. éve működő szakkör felnövekvő diákjai számára a pályázat segítségével lehetőségünk nyílt, hogy a felsőbb évfolyamok (5-12.) tehetséges gyermekeinek kézműves mesterek bevonásával tábort szervezzünk a festői szépségű Bánkra. A bentlakásos tábor 5 napja alatt kirándultunk Katalinpusztán, korongoztunk fazekas mesterrel, selymet festettünk selyemfestő mesterrel, készítettünk bőrékszereket, nemeztáskát, festettünk népi motívumokat, strandoltunk a Bánki-tó partján, sütöttünk kenyérlángost és rophattuk a moldvai táncházban.

A jó hangulatú alkotótábor a számos új ismereten, elkészült alkotáson túl igazi közösségépítő alkalomként szolgált a járványhelyzet utáni időszakban.

A nyár folyamán a kisebbek számára (1-4.évfolyamon) is szerveztünk tábort, ahol az alkotáson túl lehetőségünk nyílt egy múzeumpedagógiai foglalkozással kiegészült napot eltölteni a Szentendrei Szabadtéri Néprajzi Múzeumban.

Az ötödik évfolyam már hagyományosnak mondható, a hon-és népismeret tantárgyhoz tartozó, évvégi összegző tanulmányi kirándulása is a Szentendrei Skanzenban valósulhatott meg.

Járhattunk a Hagyományok Házában komplex foglalkozáson, a Magyar Kultúra Napján Fabók Mancsi Bábszínháza is ellátogatott hozzánk.

Számos alkalommal a szakkör résztvevői az iskolaközösségünk közös ünnepeinek, rendezvényeinek (adventi nagykoszorú az épülő betlehemnél, karácsonyi dekoráció, nagyböjti golgota,valamint a néptánc gála és a ballagási dekoráció) létrejöttét is nagyban segítették.

A pályázatot megvalósította, a foglalkozásokat szervezte és tartotta: Veress Attiláné